Be to, siekiant panaikinti nacionalinėms ir Europos viešojo administravimo institucijoms dėl programų keitimo tenkančią administracinę naštą, kuri dabartinėmis aplinkybėmis perteklinė, taip pat būtina 2020 m. nekeisti partnerystės sutarčių ir atidėti metinių įgyvendinimo ataskaitų pateikimo terminą bei jomis remiantis Komisijos rengiamų ataskaitų pateikimo terminą. Be to, bus supaprastinti tam tikri su auditu ir finansinėmis priemonėmis susiję procedūriniai reikalavimai. Atsižvelgiant į šiuo metu ribotas galimybes atlikti būtiną auditą, ERPF, ESF, EJRŽF ir Sanglaudos fondo atveju turėtų būti aiškiai numatyta išplėsta galimybė taikyti nestatistinį imties metodą. Siekiant sudaryti sąlygas greitai koreguoti finansines priemones, kad būtų galima veiksmingai reaguoti į COVID-19 protrūkį, nebeturėtų būti reikalaujama peržiūrėti ir atnaujinti ex ante vertinimo ir pateikti patvirtinamųjų dokumentų, kuriais įrodoma, kad suteikta parama buvo panaudota pagal numatytą paskirtį. Be to, galimybės teikti paramą apyvartiniam kapitalui naudojant finansines priemones turėtų būti taikomos ir EŽŪFKP.

Siekiant užtikrinti, kad būtų galima sutelkti visą fondų paramą COVID-19 protrūkio padariniams mūsų ekonomikai ir visuomenei šalinti, kaip laikiną ir išskirtinę priemonę, nedarant poveikio taisyklėms, kurios turėtų būti taikomos įprastomis aplinkybėmis, būtina suteikti laikiną galimybę įgyvendinant sanglaudos politikos programas taikyti 100 proc. bendro finansavimo iš ES biudžeto normą, taip pat suteikti papildomas galimybes perkelti lėšas tarp Europos regioninės plėtros fondo (ERPF), Europos socialinio fondo (ESF) ir Sanglaudos fondo ir tarp regionų kategorijų. Be to, siūloma atleisti valstybes nares nuo pareigos laikytis paramos telkimo pagal temas reikalavimų, kad išteklius būtų galima nukreipti į dabartinės krizės labiausiai paveiktas sritis. Ši leidžianti nukrypti nuostata leis sutelkti visus turimus ERPF, Sanglaudos fondo ir ESF išteklius kovai su beprecedenčiais iššūkiais, su kuriais valstybės narės susiduria dėl COVID-19 protrūkio. Valstybės narės ir regionai galės sutelkti daugiau išteklių sutrumpinto darbo laiko tvarkos taikymui išplėsti ir pratęsti, MVĮ apyvartiniam kapitalui paremti ir neatidėliotinoms sveikatos priežiūros sektoriaus išlaidoms padengti.

Dėl siūlomo pakeitimo nereikia keisti daugiametės finansinės programos metinių įsipareigojimų ir mokėjimų viršutinių ribų, nustatytų Reglamento (ES) Nr. 1311/2013 I priede. Bendras metinis įsipareigojimų asignavimų paskirstymas pagal Reglamentą (ES) Nr. 1303/2013 nesikeičia.

Pasiūlymu bus sudarytos palankesnės sąlygos sparčiau įgyvendinti programas, todėl mokėjimų asignavimai bus sutelkti laikotarpio pradžioje.

Komisija atidžiai stebės siūlomo pakeitimo poveikį mokėjimų asignavimams 2020 m., atsižvelgdama tiek į biudžeto vykdymą, tiek į patikslintas valstybių narių prognozes.

5.KITI ELEMENTAI

•Įgyvendinimo planai ir stebėsena, vertinimas ir ataskaitų teikimo tvarka

Priemonių įgyvendinimas bus stebimas ir apie jį bus pranešama taikant Reglamente (ES) Nr. 1303/2013 nustatytus bendruosius ataskaitų teikimo mechanizmus.

•Aiškinamieji dokumentai (direktyvoms)

Netaikoma.

•Išsamus konkrečių pasiūlymo nuostatų paaiškinimas

Siūloma iš dalies pakeisti Reglamentą (ES) Nr. 1303/2013 (Bendrųjų nuostatų reglamentas), siekiant užtikrinti, kad valstybės narės galėtų prašyti iš dalies keisti veiksmų programas, kad 2020–2021 ataskaitiniais metais atitinkamoms veiksmų programoms būtų galima taikyti 100 proc. ES bendro finansavimo normą (25a straipsnio 1 dalis). Komisija tai įvertins ir remdamasi šiuo vertinimu gali pasiūlyti pratęsti priemonės taikymą.

Be to, svarbu užtikrinti, kad iš dalies keičiant programas po šio reglamento įsigaliojimo būtų leidžiama be apribojimų perkelti 2020 m. asignavimus tarp ERPF, ESF ir Sanglaudos fondo pagal investicijų į ekonomikos augimą ir darbo vietų kūrimą tikslą (25a straipsnio 2 dalis). Tokiu lėšų perkėlimu neturėtų būti daromas poveikis ištekliams, numatytiems pagal Europos teritorinio bendradarbiavimo tikslą, papildomiems asignavimams atokiausiems regionams, taip pat paramai Jaunimo užimtumo iniciatyvai ir Europos pagalbos labiausiai skurstantiems asmenims fondui.

Siekiant patenkinti valstybių narių poreikius, kad jos galėtų spręsti konkrečias esamas problemas, joms turėtų būti suteikta galimybė prašyti perkelti joms 2020 m. skirtų asignavimų lėšas iš vienos regionų kategorijos į kitą. Siekiant užtikrinti, kad ir toliau daugiausia dėmesio būtų skiriama mažiau išsivysčiusiems regionams, valstybės narės, prieš svarstydamos perkelti lėšas iš mažiau išsivysčiusiems regionams skirto biudžeto, pirmiausia turėtų apsvarstyti kitas galimybes, turėdamos omenyje tokio perkėlimo galimą neigiamą poveikį esminėms investicijoms pirminiame regione arba veiksmų, atrinktų prieš pateikiant prašymą dėl lėšų perkėlimo, užbaigimui (25a straipsnio 3 ir 4 dalys). Po šio reglamento įsigaliojimo pateiktiems veiksmų programų pakeitimams neturėtų būti taikomi paramos telkimo pagal temas reikalavimai (25a straipsnio 5 dalis).

Be to, tam, kad valstybės narės galėtų sutelkti dėmesį į būtiną atsaką į COVID-19 protrūkį ir būtų sumažinta administracinė našta, turėtų būti supaprastinti tam tikri procedūriniai reikalavimai, susiję su programų įgyvendinimu ir auditu. Visų pirma partnerystės sutartys nebeturėtų būti iš dalies keičiamos (25a straipsnio 6 dalis), metinės įgyvendinimo ataskaitos pateikimo terminas turėtų būti atidėtas (25a straipsnio 8 dalis), taip pat turėtų būti aiškiai numatyta išplėsta galimybė fondų ir EJRŽF atžvilgiu taikyti nestatistinį imties metodą (25a straipsnio 12 dalis). Be to, kalbant apie įsipareigojimų panaikinimą turėtų būti numatytos konkrečios sąlygos dėl pasinaudojimo force majeure padėtimi (25a straipsnio 8 dalis).

Išimties tvarka išlaidos taip pat yra tinkamos finansuoti užbaigtų arba visiškai įgyvendintų veiksmų, kuriais stiprinami reagavimo į krizę pajėgumai atsižvelgiant į COVID-19 protrūkį, atveju (25a straipsnio 7 dalis). Tokie veiksmai gali būti atrinkti dar prieš Komisijai patvirtinant būtinus programos pakeitimus.

Be to, kai būtina koreguoti finansines priemones, kad būtų galima veiksmingai reaguoti į visuomenės sveikatos krizę, neturėtų būti reikalaujama peržiūrėti ir atnaujinti ex ante vertinimo ir pateikti patvirtinamųjų dokumentų, kuriais įrodoma, kad suteikta parama buvo panaudota pagal numatytą paskirtį. Be to, turėtų būti išplėstos galimybės teikti paramą apyvartiniam kapitalui naudojant EŽŪFKP paramą (25a straipsnio 10 ir 11 dalys).

Taip pat siūloma suteikti papildomo lankstumo užbaigiant programas, siekiant užtikrinti, kad turimi ištekliai būtų kuo geriau panaudojami (1 straipsnio 3 dalis).

Galiausiai siūloma iš dalies pakeisti Reglamentą (ES) Nr. 1301/2013, siekiant leisti ERPF paramą teikti įmonėms, patiriančioms sunkumų dėl šių konkrečių aplinkybių, ir taip užtikrinti suderinamumą su požiūriu, kurio laikomasi pagal laikinąją valstybės pagalbos priemonių, skirtų ekonomikai remti reaguojant į dabartinį COVID-19 protrūkį, sistemą ir su de minimis pagalbos teikimo taisyklėmis (2 straipsnis).

2020/0054 (COD)

Pasiūlymas

EUROPOS PARLAMENTO IR TARYBOS REGLAMENTAS